|  |
| --- |
| ***Директни плащания*** |

**1.На 3 септември 2020 г. изтече срокът, в който земеделските стопани трябва да задържат в стопанствата си заявените за подпомагане животни по схемите за обвързана подкрепа за животни.** Периодът на задържане на животните е 80 дни, считано от деня, следващ последния ден за подаване на заявления за подпомагане. За Кампания 2020 срокът за кандидатстване без санкции по схемите и мерките на директни плащания беше удължен от 15 май 2020 на 20 май 2020 г. До 15 юни земеделските производители имаха право да подават заявления със санкция от 1% за всеки работен ден закъснение. Земеделските стопани, заявили за подпомагане за Кампания 2020 животни по Схемата за преходна национална помощ за овце-майки и/или кози-майки, имат ангажимента да задържат заявените животни най-малко 100 дни от деня, следващ последния ден за подаване на заявления за подпомагане, т.е до 23 септември 2020 г. включително.

**2. Преведени са близо 19 млн. лeва по механизма за финансова дисциплина за Кампания 2019.** На 3 септември 2020 г. бяха изплатени над 18,967 млн. лева на 36 хил. земеделски стопани, кандидати по схемите за директни плащания за Кампания 2019, при които е налице ставка на корекция (механизъм за финансова дисциплина) съгласно чл. 8 от Регламент (ЕС) 1307/2013. Съгласно същия регламент, в България, от 1 януари 2016 г., е въведен механизъм за финансова дисциплина. При него всички суми по схемите на директни плащания се намаляват с определен процент, ако субсидията надвишава левовата равностойност от 2 000 евро за конкретна кампания. Удържаните средства са предназначени за попълване на резерв за кризи в селскостопанския сектор. Механизмът на финансовата дисциплина е въведен с цел годишният бюджет да е в съответствие с многогодишната финансова рамка (МФР). Наложената ставка на корекция в размер на 1.411917% за Кампания 2018 г. върху оторизираните суми на кандидатите по схемите на директните плащания, е в съответствие с Регламент за изпълнение (ЕС) 2019/1710 на Комисията. Съгласно друг Регламент за изпълнение (ЕС) 2019/1953 на Комисията, поради неизползване на натрупания кризисен резерв от 2018 г., за всяка държава членка е определена сума за възстановяване. За България върнатите средства по механизма за финансова дисциплина възлизат на 9,748 млн. евро (19.065 млн. лв.).

|  |  |
| --- | --- |
| ***Визия за ОСП след 2020 г.*** |  |

**3. По време на неформалната среща, проведена от 30 август до 1 септември в Кобленц, министрите на земеделието от държавите членки на ЕС обсъдиха уроците, които могат да бъдат изведени от пандемията с Covid-19 за селското стопанство.** България предлага всички страни членки, които разполагат с неусвоени средства по националните лозаро-винарски програми, да имат право да програмират извънредна мярка**.** Чрез нея да бъдат подпомогнати производителите на винено грозде, които са засегнати от негативните ефекти на пандемията. След като между лидерите на ЕС е постигнато политическо споразумение относно многогодишната финансова рамка (МФР) за периода 2021-2027 г., преговорите за ОСП могат да навлязат в последната си фаза. Германското председателство на Съвета на ЕС се надява през октомври министрите да постигнат съгласие по „общ подход“ относно бъдещата ОСП, с оглед незабавно започване на преговори с Европейския парламент. България заяви, че страните членки очакват по време на германското председателство да бъде приключена работата по законодателната рамка за ОСП, която ще даде ясна посока за следващия програмен период. Дискусията на министрите продължи относно етикетирането на произхода на продуктите и въвеждането на европейски етикет за хуманно отношение към животните, за което германският министър Юлия Кльокнер силно се застъпва. Комисарят по земеделие Януш Войчеховски заяви пред министрите, че Комисията обмисля „да предложи разширяване на задължителното етикетиране на произхода върху някои продукти, като същевременно отчита изцяло въздействието върху единния пазар“. Комисията ще обърне специално внимание на онези категории храни, към които потребителите проявяват силен интерес. Първата стъпка в този процес е публикуването на оценка на въздействието, планирана за есента на 2020 г. Комисията приветства дебата за нови инициативи за етикетиране на хуманното отношение към животните. Министрите бяха разделени относно въвеждането на европейско етикетиране в тази област. Комисията ще започне външно проучване по този въпрос през първата половина на 2021 г. Като част от стратегията „От фермата до трапезата“, Комисията се ангажира да преразгледа законодателството на ЕС относно хуманното отношение към животните, по-специално по отношение на транспорта и клането на животни. По-подробна информация относно проведената дискусия между министрите на земеделието в ЕС на срещата в гр.Кобленц и изказването на българския министър на земеделие може да намерите в Приложение 1.

**4. На заседанието на Работна група „Хоризонтални селскостопански въпроси“, проведено на 3 септември 2020 г., Германското председателство постави на дискусия новия модел за прилагане на ОСП и използването на опростен контрол на условността при малките земеделски стопани.** Целта на Председателството е дискусията, свързана с новия модел на прилагане да бъде приключена. Комисията прие много от разясненията в текстовете и подкрепи опростяването на различни аспекти на прилагането, включително с въвеждането на средна единична стойност за интервенции, при които индивидуалното плащане за бенефициентите се различава. ЕК отново отбеляза, че по отношение на директните плащания и за някои интервенции в РСР има възможност да се предвижда максимална и минимална стойност на единичната стойност, но това не е възможно при единична сума, определена по сертифициран метод (както е при компенсаторните мерки). Средните единични суми би могло да се предвиди да се прилагат и за еко схемите. По отношение на детайлите за системата за контрол на условността беше отбелязано, че за да се запазят малките стопанства в системата на условност, за тях трябва да се извърши известно опростяване и Германското председателство има намерение да продължи работата за определяне на малки стопанства (т.е. максимален размер на земеделските стопанства) за държавите-членки, които не прилагат схемата за дребни земеделски стопани и описване на опростената система за контрол. Заключението на председателят на заседанието беше, че проектът и по двете теми дава добра основа за консенсус. Председателството ще продължи работа по текстовете със съдействието на Правната служба на Съвета.

***Приложение 1***

**МИНИСТРИТЕ НА ЗЕМЕДЕЛИЕТО В ЕС ПОДЧЕРТАХА ЗНАЧЕНИЕТО НА УСТОЙЧИВОТО ЗЕМЕДЕЛИЕ И ХРАНИТЕЛНАТА ВЕРИГА ЗА СЕКТОРА**

**Уроците, които могат да бъдат изведени от пандемията с Covid-19 за селското стопанство са продължаване на подобрението на единния пазар на Съюза и функционирането на веригата за доставка на храни. Министрите се обединиха около идеята, че за да се запази жизнен и устойчив сектора, трябва да се признае важната роля на земеделските стопани и да се гарантират стабилни и предвидими доходи на фермерите.** По думите на Юлия Кльокнер, на заседанието на Съвета на министрите по-голямото мнозинство от тях са изразили подкрепата си за укрепването на независимо европейско снабдяване с храни. “Става въпрос за функциониращо взаимодействие между местните пазари, вътрешния пазар и международната търговия, базирана на търсенето”, обясни Кльокнер. Постоянният секретар в Министерството на земеделието на Малта посочи, че има много възможни ситуации, включително природни бедствия, които могат да нарушат снабдяването с храна. Той предложи допълнителни проучвания за идентифициране на потенциални проблеми, призовавайки ЕС да има предвид специфичния проблем на Малта като островна държава.  Повдигна, също така и въпроса за прекалената зависимост от транспорта и снабдяването с храни. Белгийският представител, генерален секретар на фламандския департамент по земеделие и рибарство подчерта важността на европейското сътрудничество за справяне с бъдещи кризи. „От решаващо значение е да се поддържат европейските граници отворени по всяко време, включително в контекста на сезонната работа, така че да не се нарушава продоволствената сигурност“, каза тя и добави, че земеделието трябва да бъде признато за стратегически сектор.  Унгарският министър подчерта значението на подпомагането по ОСП за осигуряване на доходите на фермерите и заяви, че иска да види инвестиции за развитие на селските райони, подпомагащи развитието на земеделски и хранително-вкусови компании.  Министърът на земеделието на България заяви, че кризата показва необходимостта от гъвкавост за държавите членки. Предложи всички страни членки, които разполагат с неусвоени средства по националните лозаро-винарски програми, да имат право да програмират извънредна мярка. Мерките за подпомагане на производителите на вино трябва да се прилагат и към лозарите.Тя подчерта, че заради пандемията от COVID-19 са необходими допълни мерки в определен вид производства. Предложените до момента мерки на ниво ЕС се отнасят предимно до винопроизводителите и не предвиждат подпомагане за производителите на винено грозде. Като един от най-потърпевшите сектори, министър Танева посочи лозаро-винарския. „Кризата с коронавируса наложи затварянето на канали за реализация. Бяха променени навиците на потребителите, което потвърждава нуждата от допълнителен инструментариум за подкрепа на ниво ЕС“, уточни земеделският министър., По думите ѝ, ситуацията налага ЕС да предприеме мерки за засилване на подкрепата към регионалното производство, късите вериги за доставка на храни и организациите на производителите. „Това ще е подкрепа и за малките стопанства, което в крайна сметка е и част от Общоевропейската селскостопанска политика и би се приело много добре от общностите“, посочи министър Танева. Тя каза още, че кризата изисква гъвкави мерки, които да се предприемат от държавите-членки за сигурност на участниците в хранителната верига. Словашкият министър подчерта, че най-добрият начин за укрепване на хранителната верига би бил „фокусиране върху увеличаване на местната самодостатъчност на храните.“ Той призова за подкрепа за „местното производство и късите вериги за доставки“, като също така подчерта необходимостта да се гарантира свободното движение на стоки и работна ръка. Чешкият министър и колегите му от Литва и Румъния подчертаха значението на координирането на действията по време на криза. Те подчертаха значението на запазването на отворени „зелени коридори“ за хранителни продукти и да се следи отблизо развитието на пазара. Няколко делегации повдигнаха спорния въпрос за смесения мед и объркването на потребителите по отношение на действителния произход на продукта. Министърът на земеделието на България също взе отношение по темата и подчерта необходимостта от правила за етикетиране на смесения мед. Хармонизираното етикетиране на произхода в ЕС е „много важно за потребителите да правят информиран избор“, заяви тя. Министрите бяха разделени относно въвеждането на европейско етикетиране на хуманното отношение към животните. Немалка част от  министрите подкрепиха идеята за етикетиране на хуманното отношение към животните, но подчертаха необходимостта от научно обоснована система с ясна информация, която би била разбираема за потребителите.